CELEX: 32021D0778
Language: sk
Date: 2021-05-06 00:00:00
Title: Rozhodnutie Rady (EÚ) 2021/778 zo 6. mája 2021 o pozícii, ktorá sa má v mene Európskej únie zaujať na 103. zasadnutí Výboru pre námornú bezpečnosť Medzinárodnej námornej organizácie a na 76. zasadnutí Výboru pre ochranu morského prostredia Medzinárodnej námornej organizácie, pokiaľ ide o prijatie zmien Medzinárodného dohovoru o normách výcviku, kvalifikácie a strážnej služby námorníkov, Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov, Medzinárodného kódexu pre požiarne bezpečnostné systémy a Medzinárodného dohovoru o kontrole škodlivých antivegetatívnych systémov na lodiach

12.5.2021   
               
               
                  SK
               
               
                  Úradný vestník Európskej únie
               
               
                  L 167/40
               
            
         ROZHODNUTIE RADY (EÚ) 2021/778
         zo 6. mája 2021
         o pozícii, ktorá sa má v mene Európskej únie zaujať na 103. zasadnutí Výboru pre námornú bezpečnosť Medzinárodnej námornej organizácie a na 76. zasadnutí Výboru pre ochranu morského prostredia Medzinárodnej námornej organizácie, pokiaľ ide o prijatie zmien Medzinárodného dohovoru o normách výcviku, kvalifikácie a strážnej služby námorníkov, Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov, Medzinárodného kódexu pre požiarne bezpečnostné systémy a Medzinárodného dohovoru o kontrole škodlivých antivegetatívnych systémov na lodiach
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Cieľom činnosti Únie v odvetví námornej dopravy by mali byť zlepšovanie námornej bezpečnosti a ochrana morského prostredia a ľudského zdravia.
                  
               
                     (2)
                  
                  
                     Očakáva sa, že Výbor Medzinárodnej námornej organizácie (ďalej len „IMO“) pre námornú bezpečnosť na svojom 103. zasadnutí, ktoré sa bude konať od 5. do 14. mája 2021, (ďalej len „MSC 103“) prijme zmeny Medzinárodného dohovoru o normách výcviku, kvalifikácie a strážnej služby námorníkov z roku 1978 (ďalej len „dohovor STCW“), Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov z roku 2011 (ďalej len „kódex ESP z roku 2011“) a Medzinárodného kódexu pre požiarne bezpečnostné systémy (ďalej len „kódex FSS“).
                  
               
                     (3)
                  
                  
                     Očakáva sa, že Výbor IMO pre ochranu morského prostredia na svojom 76.zasadnutí (ďalej len „MEPC 76“), ktoré sa bude konať od 10. do 17. júna 2021, prijme zmeny Medzinárodného dohovoru o kontrole škodlivých antivegetatívnych systémov na lodiach z roku 2001 (ďalej len „dohovor AFS“).
                  
               
                     (4)
                  
                  
                     Zmenami časti A kódexu STCW dohovoru STCW by sa objasnila prevádzková úroveň funkcií „elektrotechnického dôstojníka“ a zaviedlo jednotné vymedzenie pojmu „vysoké napätie“. Cieľom uvedených zmien je objasniť funkcie osôb pracujúcich na palube, čím sa zvýši prehľadnosť rôznych zodpovedností a úloh.
                  
               
                     (5)
                  
                  
                     Zmenami prílohy 2 časti A prílohy B ku kódexu ESP z roku 2011 by sa inšpektorom umožnilo zamerať sa pri meraní hrúbky ropných tankerov s dvojitým trupom na podozrivé miesta. Cieľom uvedených zmien je zvýšiť bezpečnosť na mori a znížiť riziko úniku ropy v prípade nehôd.
                  
               
                     (6)
                  
                  
                     Zmenami kapitoly 9 kódexu FSS by sa umožnilo používanie systémov, ktoré kombinujú zvýšenú bezpečnosť vďaka individuálne identifikovateľným požiarnym detektorom, ktoré sa vyžadujú na osobných lodiach, s jednoduchšou a lacnejšou úsekovou lokalizáciou porúch, v súčasnosti akceptovateľnou iba na nákladných lodiach a balkónoch kajút osobných lodí. Cieľom uvedených zmien je lepšia ochrana osôb na palube v prípade požiaru.
                  
               
                     (7)
                  
                  
                     Je vhodné stanoviť pozíciu, ktorá sa má zaujať v mene Únie na MSC 103, keďže zmeny dohovoru STCW, kódexu ESP z roku 2011 a kódexu FSS môžu zásadne ovplyvniť obsah práva Únie, konkrétne smernice Európskeho parlamentu a Rady 2008/106/ES (1), nariadenia Európskeho parlamentu a Rady (EÚ) č. 530/2012 (2) a smernice Európskeho parlamentu a Rady 2009/45/ES (3).
                  
               
                     (8)
                  
                  
                     Zmenami príloh 1 a 4 k dohovoru AFS by sa zabezpečil globálny zákaz antivegetatívnej látky cybutrínu, ktorej predaj a používanie sú v Únii zakázané.
                  
               
                     (9)
                  
                  
                     Je vhodné stanoviť pozíciu, ktorá sa má zaujať v mene Únie na MEPC 76, keďže zmeny príloh 1 a 4 k dohovoru AFS môžu zásadne ovplyvniť obsah práva Únie, konkrétne nariadenie Európskeho parlamentu a Rady (EÚ) č. 528/2012 (4).
                  
               
                     (10)
                  
                  
                     Únia nie je členom IMO ani zmluvnou stranou príslušných dohovorov a kódexov. Rada by preto mala vyjadrením pozície Únie poveriť členské štáty.
                  
               
                     (11)
                  
                  
                     Rozsah pôsobnosti tohto rozhodnutia by sa mal obmedziť na obsah navrhovaných zmien v rozsahu, v akom tieto zmeny môžu ovplyvniť spoločné pravidlá Únie a patria do výlučnej právomoci Únie. Týmto rozhodnutím by nemalo byť dotknuté rozdelenie právomocí medzi Úniu a jej členské štáty,
                  
               PRIJALA TOTO ROZHODNUTIE:
         
            Článok 1
            Pozíciou, ktorá sa má v mene Únie zaujať na 103. zasadnutí Výboru pre námornú bezpečnosť Medzinárodnej námornej organizácie (ďalej len „IMO“), je súhlas s prijatím zmien:
            
                        a)
                     
                     
                        Medzinárodného dohovoru o normách výcviku, kvalifikácie a strážnej služby námorníkov, ako sa stanovujú v prílohách 7 a 8 k dokumentu IMO MSC 102/24,
                     
                  
                        b)
                     
                     
                        Medzinárodného kódexu programu rozšírených inšpekcií v rámci prehliadok lodí na hromadný náklad a ropných tankerov, ako sa stanovujú v prílohe 15 k dokumentu IMO MSC 102/24 a
                     
                  
                        c)
                     
                     
                        Medzinárodného kódexu pre požiarne bezpečnostné systémy, ako sa stanovujú v prílohe 20 k dokumentu IMO MSC 102/24.
                     
                  
         
            Článok 2
            Pozíciou, ktorá sa má v mene Únie zaujať na 76. zasadnutí Výboru IMO pre ochranu morského prostredia, je súhlas s prijatím zmien Medzinárodného dohovoru o kontrole škodlivých antivegetatívnych systémov na lodiach, ako sa stanovujú v prílohe 7 k dokumentu IMO MEPC 75/18.
         
         
            Článok 3
            
               1.   Pozície stanovené v článkoch 1 a 2, ktoré sa majú v mene Únie zaujať, sa vzťahujú na príslušné zmeny v rozsahu, v akom tieto zmeny patria do výlučnej právomoci Únie a môžu mať vplyv na spoločné pravidlá Únie, a vyjadria ich členské štáty, ktoré sú členmi IMO, konajúc spoločne v záujme Únie.
            
            
               2.   Menšie zmeny pozícií uvedených v článkoch 1 a 2 sa môžu dohodnúť bez ďalšieho rozhodnutia Rady.
            
         
         
            Článok 4
            Členské štáty sa týmto poverujú, aby vyjadrili súhlas s tým, že budú v záujme Únie viazané zmenami uvedenými v článkoch 1 a 2 v rozsahu, v akom uvedené zmeny patria do výlučnej právomoci Únie.
         
         
            Článok 5
            Toto rozhodnutie nadobúda účinnosť dňom jeho prijatia.
         
         
            V Bruseli 6. mája 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Smernica Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (Ú. v. EÚ L 323, 3.12.2008, s. 33).
         
            (2)  Nariadenie Európskeho parlamentu a Rady (EÚ) č. 530/2012 z 13. júna 2012 o urýchlenom zavedení konštrukčných požiadaviek na dvojitý alebo ekvivalentný trup pre ropné tankery s jednoduchým trupom (Ú. v. EÚ L 172, 30.6.2012, s. 3).
         
            (3)  Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).
         
            (4)  Nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27.6.2012, s. 1).